Hotărâre

privind stabilirea atribuţiilor generale în efectuarea inspecțiilor la instituții publice de către Ministerul Finanțelor, precum și a atribuțiilor structurii de specialitate în soluționarea plângerii prealabile formulată împotriva actului administrativ emis de organele de inspecție economico-financiară ca urmare a inspecțiilor efectuate la instituții publice

Având în vedere dispoziţiile art. 22 alin. (1), (7) și (8) din Ordonanţa Guvernului nr. 119/1999 privind controlul intern/managerial şi controlul financiar preventiv, republicată, cu modificările şi completările ulterioare, precum și dispoziţiile art. IV din Legea nr. 133/2021 pentru modificarea şi completarea Ordonanţei Guvernului nr. 119/1999 privind controlul intern/managerial şi controlul financiar preventiv,

în temeiul art. 108 din Constituţia României, republicată şi al art. 22 alin. (5) și (9) din Ordonanţa Guvernului nr. 119/1999 privind controlul intern/managerial şi controlul financiar preventiv, republicată, cu modificările şi completările ulterioare,

Guvernul României adoptă prezenta hotărâre.

**Cap. I Atribuţii generale în efectuarea inspecțiilor la instituții publice de către Ministerul Finanțelor**

Art. 1

(1) Ministerul Finanţelor, prin persoanele cu atribuții de inspecție economico-financiară din cadrul aparatului de inspecţie economico-financiară, aşa cum este prevăzut de art. 3 alin. (1) din anexa la Hotărârea Guvernului nr. 101/2012 pentru aprobarea Normelor metodologice privind înfiinţarea, organizarea şi funcţionarea inspecţiei economico-financiare, efectuează inspecțiile prevăzute la art. 22 alin. (1) din Ordonanţa Guvernului nr. 119/1999 privind controlul intern/managerial şi controlul financiar preventiv, republicată, cu modificările şi completările ulterioare.

(2) Inspecțiile se efectuează la instituţii publice, aşa cum acestea sunt definite la art. 2 lit. n) din Ordonanţa Guvernului nr. 119/1999 privind controlul intern/managerial şi controlul financiar preventiv, republicată, cu modificările și completările ulterioare.

(3) Inspecțiile se efectuează în baza unui ordin de serviciu emis de ministrul finanţelor sau de către persoane delegate în acest sens de către ministrul finanţelor, care precizează, în mod obligatoriu, persoanele desemnate să efectueze inspecţia, obiectivele şi durata inspecţiei.

Art. 2

Persoanele desemnate să efectueze inspecția verifică respectarea de către conducătorii instituțiilor publice, precum şi de către persoanele care gestionează fonduri publice şi/sau patrimoniu public, a obligaţiei de a realiza o bună gestiune financiară prin asigurarea legalităţii, regularităţii, economicităţii, eficacităţii şi eficienţei în desfăşurarea activităţii, având următoarele atribuţii generale:

a) verifică respectarea reglementărilor economico-financiare şi contabile;

b) controlează fundamentarea și execuția bugetului/bugetelor propriu/proprii;

c) verifică fundamentarea și execuția programului de investiţii şi a programului de achiziţii de bunuri, lucrări şi servicii;

d) verifică respectarea obligațiilor rezultate din contracte/convenții/acorduri și alte documente similare;

e) controlează înregistrarea, declararea și plata obligaţiilor către bugetul general consolidat, cu excepţia celor fiscale, conform competenţelor legale;

f) stabilesc creanțe ale bugetului general consolidat prin acte administrative emise în acest sens;

g) verifică organizarea şi exercitarea controlului intern/managerial;

h) dispun prin acte administrative măsuri pentru protejarea fondurilor publice şi a patrimoniului public și/sau pentru stabilirea/plata/recuperarea prejudiciilor, după caz;

i) constată contravenţiile şi aplică sancţiunile prevăzute de lege;

j) sesizează organele de cercetare penală în legătură cu constatările efectuate cu ocazia inspecţiei care ar putea întruni elemente constitutive ale unei infracţiuni, în condiţiile prevăzute de legea penală;

Art. 3

(1) Inspecţia se efectuează în cadrul termenului de prescripţie a dreptului de a stabili obligaţii și creanțe bugetare în sarcina instituției publice.

(2) Inspecţia are în vedere examinarea tuturor stărilor de fapt şi raporturile juridice care sunt relevante pentru realizarea obiectivelor inspecţiei.

(3) Pe parcursul desfăşurării inspecţiei, conducătorul instituției publice este informat asupra constatărilor rezultate din inspecţie.

Art. 4

În îndeplinirea atribuţiilor ce le revin, persoanele desemnate să efectueze inspecția au dreptul:

a) să aibă acces neîngrădit la registre, evidenţe, documente și alte înscrisuri pe care le consideră relevante;

b) să inspecteze bunuri ce fac obiectul operațiunilor verificate, în prezenţa reprezentantului legal al instituției publice sau a unei persoane desemnate de acesta;

c) să beneficieze de spaţii de lucru adecvate şi acces logistic corespunzător, necesare bunei desfăşurări a inspecţiei, în condiţiile în care există astfel de facilităţi;

d) să solicite informaţii şi explicaţii, verbale şi/sau în scris, în legătură cu obiectul inspecţiei, de la persoanele implicate în operațiunile verificate;

e) să solicite efectuarea de expertize sau alte tipuri de controale specializate necesare finalizării acţiunii de inspecţie;

f) să solicite altor entități publice/private furnizarea de informaţii şi documente care au legătură cu instituția publică supusă inspecţiei;

g) să verifice modul de îndeplinire a măsurilor dispuse prin actul administrativ emis.

Art. 5

Personalul instituţiilor publice controlate are următoarele obligaţii:

a) să furnizeze informaţii şi explicaţii verbale şi/sau în scris, după caz, în legătură cu obiectul inspecţiei;

b) să se conformeze, în termenele stabilite, măsurilor dispuse prin actul administrativ emis.

Art. 6

Modelul actelor întocmite de organul de inspecţie economico-financiară, metodologia de lucru și fluxul informaţional în activitatea de inspecție se stabilesc prin ordin al ministrului finanţelor.

**Cap. II Atribuțiile structurii de specialitate în soluționarea plângerii prealabile formulată împotriva actului administrativ emis de organele de inspecție economico-financiară ca urmare a inspecțiilor efectuate la instituții publice**

Art. 7

Structura de specialitate în soluționarea plângerii prealabile, denumită în continuare structura de specialitate, soluționează plângerea prealabilă formulată împotriva actului administrativ emis de organele de inspecție economico-financiară ca urmare a inspecțiilor efectuate la instituții publiceprin emiterea unei decizii.

Art. 8

(1) Structura de specialitate verifică dacă plângerea prealabilă cuprinde:

a) datele de identificare a contestatorului,

b) obiectul plângerii prealabile;

c) motivele de fapt şi de drept;

d) dovezile pe care se întemeiază;

e) semnătura contestatorului, reprezentantului legal sau a împuternicitului, după caz.

(2) În situaţia în care plângerea prealabilă nu este semnată de contestator, reprezentantul legal sau împuternicit, după caz, structura de specialitate solicită contestatorului, printr-o scrisoare recomandată cu confirmare de primire, ca în termen de 5 zile de la comunicare să îndeplinească aceste cerinţe. În caz contrar, plângerea prealabilă va fi respinsă, fără a se mai analiza fondul cauzei.

Art. 9

(1) Structura de specialitate verifică dacă dosarul plângerii prealabile constituit de organul de inspecție economico-financiară emitent al actului administrativ contestat cuprinde: referatul cu propuneri de soluționare a plângerii prealabile întocmit de organul de inspecție economico-financiară emitent al actului administrativ contestat; plângerea prealabilă în original, care trebuie să poarte semnătura persoanei îndreptăţite; împuternicirea în original sau în copie legalizată, după caz; actul administrativ atacat şi anexele acestuia, în copie certificată pentru conformitate cu originalul; dovada comunicării actului administrativ atacat din care să reiasă data la care acesta a fost comunicat contestatorului; plicul prin care a fost transmisă plângerea prealabilă, în situația în care aceasta a fost depusă prin poștă; copii ale tuturor documentelor care au legătură cu cauza supusă soluționării; documentele depuse de contestator şi sesizarea penală în copie, dacă este cazul.

(2) În cazul în care dosarul plângerii prealabile nu este constituit în conformitate cu prevederile alin. (1), acesta se restituie organului inspecție economico-financiară emitent al actului administrativ contestat în vederea completării.

Art. 10

În cazul în care plângerea prealabilă este depusă direct la structura de specialitate, aceasta o transmite, în termen de 5 zile de la data primirii, organului de inspecție economico-financiară emitent al actului administrativ contestat, în vederea constituirii dosarului plângerii prealabile.

Art. 11

(1) În situația în care plângerea prealabilă este retrasă de contestator până la soluţionarea acesteia, structura de specialitate emite o decizie prin care se ia act de renunţarea la plângerea prealabilă și o comunică atât contestatorului, cât și organului emitent al actului administrativ contestat.

(2) În situația în care cererea de retragere are ca obiect doar anumite capete de cerere din plângerea prealabilă, structura de specialitate face mențiune despre aceasta în decizia emisă în soluționarea plângerii prealabile. Plângerea prealabilă și cererea de retragere parțială se conexează, pentru o mai bună soluționare a cauzei.

Art. 12

(1) Structura de specialitate verifică dacă plângerea prealabilă este depusă cu respectarea termenului legal.

(2) În soluționarea plângerii prealabile, structura de specialitate verifică dacă există excepții de procedură sau de fond, respectiv: nerespectarea termenului de depunere a plângerii prealabile, lipsa semnăturii de pe plângerea prealabilă, lipsa de interes, inadmisibilitatea.

(3) În soluţionarea pe fond a plângerii prealabile, structura de specialitate verifică motivele de fapt şi de drept care au stat la baza emiterii actului administrativ atacat.

(4) Analiza plângerii prealabile se face în raport de susținerile părților, de dispozițiile legale invocate de acestea și de documentele existente la dosarul cauzei. Soluționarea plângerii prealabile se face în limite sesizării.

(5) Pentru lămurirea cauzelor, structura de specialitate poate solicita puncte de vedere direcţiilor de specialitate din cadrul aparatului propriu al Ministerului Finanţelor şi al Agenţiei Naţionale de Administrare Fiscală sau altor instituţii competente să se pronunţe în cauzele respective, urmând ca acestea să transmită punctele de vedere în termen de cel mult 10 zile calendaristice de la solicitare.

Art. 13

(1) În îndeplinirea atribuțiilor de soluționare, structura de specialitate poate respinge sau admite în totalitate sau în parte plângerea prealabilă. În cazul admiterii plângerii prealabile se decide revocarea în totalitate sau în parte a actului administrativ atacat.

(2) Structura de specialitate, în îndeplinirea atribuțiilor de soluționare, poate desființa total sau parțial actul administrativ atacat, în situația în care: din documentele existente la dosar nu se poate stabili situaţia de fapt în cauza supusă soluționării prin raportare la temeiurile de drept indicate în actul administrativ; în susținerea plângerii prealabile contestatorul a depus documente pe care organul de inspecție economico-financiară nu le-a analizat în timpul controlului ori un act care a stat la baza emiterii actului administrativ contestat a fost anulat/revocat.

(3) În cazul desființării actului administrativ atacat în considerentele deciziei de soluționare se prezintă numai motivele care au condus la desfiinţare.

(4) Structura de specialitate comunică decizia de desființare organului de inspecție economico-financiară emitent, urmând ca acesta, dacă este cazul, în termen de 30 de zile de la comunicare, să încheie un nou act administrativ care va avea în vedere strict considerentele deciziei de desființare și va viza strict măsurile desființate și aceeași perioadă verificată. Pin actul administrativ întocmit conform considerentelor deciziei prin care s-a desființat actul administrativ atacat nu se pot stabili în sarcina contestatorului sume mai mari sau alte măsuri decât cele stabilite iniţial, iar acest act administrativ poate fi contestat potrivit legii.

Art. 14

1. În îndeplinirea atribuțiilor de soluționare, structura de specialitate poate respinge plângerea prealabilă ca:

a) neîntemeiată, în situaţia în care argumentele de fapt şi de drept prezentate în susţinerea plângerii prealabile nu sunt de natură să modifice cele dispuse prin actul atacat;

b) nemotivată, în situaţia în care contestatorul nu prezintă argumente de fapt şi de drept în susţinerea plângerii prealabile sau argumentele aduse nu sunt incidente în cauza supusă soluţionării;

c) ca fiind fără obiect, în situaţia în care sumele şi măsurile contestate nu au fost stabilite prin actul administrativ atacat;

(2) În situația în care constată neîndeplinirea unei condiții de procedură sau de fond, structura de specialitate poate respinge plângerea prealabilă ca:

a) inadmisibilă, în situația în care actul contestat nu are caracterul unui act administrativ;

b) nedepusă la termen, în situaţia în care aceasta a fost depusă peste termenul prevăzut de lege;

c) lipsită de interes, în situaţia în care contestatorul nu demonstrează că a fost lezat în dreptul sau interesul său legitim.

(3) Soluțiile de respingere nu sunt prevăzute limitativ.

(4) Plângerea prealabilă nu poate fi respinsă dacă poartă o denumire greşită.

Art. 15

(1) Structura de specialitate emite decizia de soluţionare a plângerii prealabile în formă scrisă. Decizia de soluţionare a plângerii prealabile cuprinde: preambul, considerente şi dispozitiv.

(2) Preambulul cuprinde: denumirea structurii de specialitate, numele sau denumirea contestatorului, domiciliul/sediul social al contestatorului, numărul de înregistrare a plângerii prealabile la organul de inspecţie economico-financiară, obiectul cauzei, termenul de formulare a plângerii prealabile precum şi sinteza susţinerilor părţilor.

(3) Considerentele cuprind motivele de fapt şi de drept care au format convingerea structurii de specialitate, în emiterea deciziei.

(4) Dispozitivul cuprinde soluţia dată de structura de specialitate, calea de atac a deciziei, termenul în care aceasta poate fi exercitată şi instanţa competentă.

(5) Decizia se semnează de către ministrul finanțelor sau de persoana împuternicită de acesta.

Art. 16

(1) Structura de specialitate întocmește decizia de soluţionare în 4 exemplare şi comunică un exemplar contestatorului și un exemplar organului de inspecţie economico-financiară care a întocmit actul administrativ contestat. Un exemplar al decizie rămâne la dosarul plângerii prealabile iar un exemplar se păstrează la dosarul deciziilor.

(2) Decizia privind soluţionarea plângerii prealabile se comunică utilizând cel puţin unul dintre următoarele mijloace:

a) prin remitere, sub semnătura contestatorului sau a reprezentantului/împuternicitului acestuia;

b) prin poştă, cu scrisoare recomandată cu confirmare de primire;

c) prin fax, e-mail sau alte mijloace electronice de transmitere la distanţă, dacă se asigură transmiterea textului şi confirmarea primirii acestuia.

Art. 17

(1) Structura de specialitate poate îndrepta erorile materiale de ordin formal din decizia de soluţionare a plângerii prealabile, la iniţiativa acesteia, a organului de inspecţie economico-financiarăemitent al actului administrativ contestat sau a contestatorului, prin emiterea unei decizii de rectificare.

(2) Decizia de rectificare a deciziei de soluţionare a plângerii prealabile care conţine erori va avea acelaşi număr de înregistrare, la care se adaugă particula "bis" şi va purta data emiterii efective. Decizia de rectificare se comunică atât contestatorului, cât și organului de inspecţie economico-financiarăemitent al actului administrativ contestat**.**

**Cap. III Dispoziții finale**

Art. 18

La data intrării în vigoare a prezentei hotărâri se abrogă Hotărârea Guvernului nr. 1257/2012 privind organizarea inspecţiilor şi stabilirea atribuţiilor generale în efectuarea acestora în vederea aplicării Ordonanţei Guvernului nr. 119/1999 privind controlul intern/managerial şi controlul financiar preventiv, publicată în Monitorul Oficial al României, Partea I, nr. 876 din 21 decembrie 2012.

PRIM-MINISTRU

FLORIN-VASILE CÎȚU